text: Demonstration mod dyreinternat
  22 maj 2016 kl. 15.32
  En gruppe hundevenner er utilfredse med Gram Dyreinternat. De anklager ejeren for at mishandle dyrene.
  Den højspændte sag har ulmet på Facebook længe. Søndag blev den ført ud i virkeligheden.
  Over 100 demonstranter mødte op til protest mod Gram Dyreinternat, som de anklager for at mishandle dyrene.
  For demonstranterne er målet klart: alle dyr skal behandles ordentligt.
  - Der er kommet hele tre hunde ud, som har været i internatets varetægt i en periode. De er kommet ud med skader på kroppen, som kun kan opstå af, at man ikke tager sig ordentligt af en hund, siger demonstrant Michele Smed til TV SYD.
  Hun er ligesom mange andre fremmødte kommet langvejs fra for at støtte op om sagen.
  - Hvis det viser sig, at det er misrøgt af dyr, så skal stedet selvfølgelig lukkes. Så hører det ingen steder hjemme det her.
  På den anden side står Uffe Holm, der ejer dyreinternatet i Gram. Han har fulgt debatten om sit dyreinternat på Facebook og i medierne.
   - Det er jo ikke andet end chikane det hele, forklarer Uffe Holm og fortsætter:
  - Nogle af de kommentarer og det de kalder os er fuldstændig uhørt. Det må min advokat tage sig af, og så må han beslutte, hvad der skal gøres ved det.
  Dyreinternatet er flere gange blevet politianmeldt, men indtil videre er alle anklager blevet afvist af politiet.
  Men spørger man Michele Smed, så er kampen langt fra færdig.
  - Vi vil kæmpe til alle dyr har det godt, slutter hun.
  